Տեսականորեն շատերը կարող են անդամակցել այս ակումբին: Գործնականում, եթե պատկերավոր ասենք, «ֆեյս կոնտրոլ է» դրված: «Ակումբի անդամները նաեւ իրենց բարոյական կերպարով, պահելաձեւով, նոր մշակույթ են մտցնելու բիզնես էլիտայի մեջ, ինչը չափազանց կարեւոր է»,- հայտարարել է Կարեն Կարապետյանը: Սրանով նա թերեւս ակնարկում է, որ մեզ հայտնի ու «հարազատ» տեղացի շատ «ցիվիլ» օլիգարխներ իրենց «պահելաձեւով» ու «բարոյական կերպարով» տեղ չեն ունենա այս կառույցում: Այլ կերպ ասած, Կարեն Կարապետյանը ստեղծում է մի կառույց, որը հնարավորինս զերծ է ներհայաստանյան ազդեցությունից եւ պետք եղած ժամանակ կաջակցի իրեն նաեւ քաղաքական դաշտում խիստ որոշակի հարցեր լուծելիս: Իսկ ավելի երկարատեւ նպատակը թերեւս մեր այսպես կոչված «բիզնես էլիտայի» փոփոխությունն է: